ບົດລາຍງານດ້ານເສລີພາບ ໃນການນັບຖືສາສະໜາ ປີ 2021 ຂອງກະຊວງການຕ່າງປະເທດ ສຫລ ທີ່​ກ່ຽວ​ຂ້ອງ​ກັບ​ລາວ (ພາກ 2)
ບັນດາຜູ້ນໍາທາງສາສະໜາກຸ່ມນ້ອຍບອກວ່າ ເຖິງ​ແມ່ນລັດຖະທໍາມະນູນລະ​ບຸ​ວ່າ ພົນລະເມືອງລາວ “ມີສິດ ແລະເສລີພາບທີ່ຈະນັບຖື ຫລືບໍ່ນັບຖືສາສະໜາ ໃດ ກໍໄດ້” ແຕ່ກໍຍັງສືບຕໍ່ມີລາຍ​ງານ​ວ່າ​ການ​​ຈຳ​ກັດ​ເສ​ລີ​ພາບ​ໃນ​ດ້ານນີ້ຢູ່​.
ໃນບົດລາຍງານດ້ານເສລີພາບໃນການນັບຖືສາສະໜາ ປີ 2021 ນັ້ນ ກະຊວງການຕ່າງປະເທດສະຫະລັດເວົ້າວ່າ ສປປ ລາວ ບ່ອນທີ່ປະຊາ ຊົນສ່ວນໃຫຍ່ ນັບຖືສາສະໜາພຸດນັນຍັງມີການຈໍາກັດຮັດແຄບເສລີພາບໃນ ການນັບຖືສາສະໜາຂອງຊົນກຸ່ມນ້ອຍຢູ່ ໂດຍສະເພາະແມ່ນ ຢູ່ໃນເຂດຊົນນະບົດທີ່ຢູ່ຫ່າງໄກສອກຫຼີກ ເຖິງແມ່ນວ່າ ເຈົ້າໜ້າທີ່ຂັ້ນສູນກາງກ່າວວ່າ ພວກ ເຂົາເຈົ້າສືບຕໍ່ທໍາການຝຶກອົບຮົມເຈົ້າໜ້າທີ່ໃນແຂວງຕ່າງໆ ກ່ຽວກັບເລື້ອງການ ປະຕິບັດລະບຽບ ແລະກົດໝາຍທີ່ກ່ຽວຂ້ອງກັບສາສະໜາກໍຕາມ ລາຍງານນີ້ ແບ່ງອອກເປັນສອງພາກ ຊຶ່ງບົວສະຫວັນ ຈະສືບຕໍ່ນໍາເອົາພາກທີ 2 ກໍຄືພາກສຸດທ້າຍຂອງລາຍງານນີ້ ມາສະເໜີທ່ານໃນອັນດັບຕໍ່ໄປ ອີງຕາມແນວໂຮມສ້າງຊາດ ຫລື LFND ທີ່ເປັນອົງການຂອງພັກປະຊາຊົນປະຕິວັດລາວ ຮັບຜິດຊອບຄຸ້ມ ຄອງວຽກງານສາສະໜາຮ່ວມກັນກັບກະຊວງພາຍ ໃນແລ້ວ ລາຍງານດ້ານເສລີພາບໃນການນັບຖືສາສະໜາ ປີ 2021 ຂອງກະຊວງການຕ່າງປະເທດສະຫະລັດເວົ້າວ່າ ສາສະໜາກຸ່ມນ້ອຍ ທີ່ລວມມີສາສະ ໜາຄຣິສຕຽນກວາມເອົາ 1 7 ເປີເຊັນຂອງພົນລະເມືອງລາວ ແລະສາສະໜາ ອື່ນໆ ອີກເຊັ່ນສາສະໜາອິສລາມ, ບາຮາຍ, ສາສະໜາພຸດ ນິກາຍມະຫາຍານ, ການນັບຖືຜີ ແລະນັບຖືວິນຍານຂອງບັນພະບູລຸດນັ້ນລວມກັນ ໄດ້ບໍ່ຮອດ 3 ເປີເຊັນຂອງພົນລະເມືອງລາວທັງໝົດ ບັນດາຜູ້ນໍາທາງສາສະໜາກຸ່ມນ້ອຍບອກວ່າ ເຖິງແມ່ນລັດຖະທໍາມະນູນລະບຸວ່າ ພົນລະເມືອງລາວ “ມີສິດ ແລະເສລີພາບທີ່ຈະນັບຖື ຫລືບໍ່ນັບຖືສາສະໜາ ໃດ ກໍໄດ້” ແຕ່ກໍຍັງສືບຕໍ່ມີລາຍງານວ່າການຈຳກັດເສລີພາບໃນດ້ານນີ້ ຢູ່ໃນທຸກຂັ້ນ ແລະທຸກຂົງເຂດໃນທົ່ວປະເທດ ນັບແຕ່ຂັ້ນຕອນໃນການຂໍອະນຸຍາດປຸກສ້າງ ແລະເນື້ອທີ່ໃນການປຸກສ້າງອາຄານ ແລະສະຖານທີ່ທາງສາສະໜາຈົນຮອດການເດີນທາງເພື່ອຈຸດປະສົງທາງສາສະໜາ ໃນນັ້ນຜູ້ນຳສາສະໜາບາງຄົນລາຍງານວ່າ ມີການຈັບກຸມພວກນັບຖືສາສະໜາຄຣິສຕຽນ ທີ່ເດີນທາງເພື່ອຈຸດປະສົງທາງສາສະໜາຢູ່ນອກທ້ອງຖິ່ນຂອງຕົນໂດຍບໍ່ມີໃບອະນຸຍາດ ໃນເດືອນມັງກອນ 2021 ໂບດ Methodist ລາຍງານວ່າ ເຈົ້າໜ້າທີ່ໄດ້ຄຸມຂັງຊາວຄຣິສຕຽນຄົນນຶ່ງ ເປັນເວລາ 1 ຄືນ ແລະປັບໃໝນາງ 5 ລ້ານກີບ ຫລື 450 ໂດລາ ຍ້ອນໄດ້ເດີນທາງໄປສົ່ງເຄື່ອງສາສະໜາພັນ ຢູ່ແຂວງສະຫວັນນະເຂດໂດຍບໍ່ໄດ້ຮັບອານຸຍາດ ພວກຜູ້ນຳທາງສາສະໜາເວົ້າວ່າລັດຖະບານສືບຕໍ່ປະຕິບັດຂໍ້ຈຳກັດທີ່ເຂັ້ມງວດໃນດ້ານການຊັກຊວນ ໃຫ້ປ່ຽນສາສະໜາຢ່າງເປີດເຜີຍ ລວມທັງສຳລັບຄົນຕ່າງປະເທດອີກດ້ວຍ ສະນັ້ນ ບັນດາອາຈານສອນສາສະໜາທັງຫລາຍບໍ່ສາມາດສົນທະນາດ້ານສາສະໜາ ຢູ່ໃນກອງປະຊຸມຝຶກອົບຮົມຕ່າງໆ ຊຶ່ງໂບດໃນຫລາຍແຫ່ງຕ້ອງໄດ້ໃຊ້ການໂອ້ລົມເປັນການສ່ວນຕົວ ເພື່ອດຶງດູດເອົາສະມາຊິກໃໝ່ໃຫ້ເຂົ້າຮ່ວມໂບດຂອງຕົນ ນອກນັ້ນ ຜູ້ນຳສາສາໜາຫລາຍຄົນຍັງເວົ້າວ່າ ການຂໍອະນຸຍາດສ້າງໂບດຍັງ ສືບຕໍ່ໃຊ້ເວລາດົນນານ ເຈົ້າໜ້າທີ່ໂບດກາໂຕລິກບອກວ່າໄດ້ລໍຖ້າຄຳຕອບໃນການຂໍສ້າງໂບດ ຢູ່ເມືອງຫີນເຫີບ, ແຂວງວຽງຈັນເປັນເວລາດົນນານ ແຕ່ສຸດທ້າຍກໍຖືກປະຕິເສດ ອີກດ້ານນຶ່ງຜູ້ຕາງໜ້າໂບດກາໂຕລິກໄດ້ລໍຖ້າຄຳຮ້ອງທີ່ຍື່ນ ຕັ້ງແຕ່ປີ 2007 ເພື່ອຂໍອະນຸຍາດສ້າງໂບດໃນບ້ານເກົ້າຍອດ, ນະຄອນຫລວງວຽງຈັນຊຶ່ງໃນໄລຍະນີ້ ເຈົ້າໜ້າທີ່ລັດຖະບານໄດ້ຍຶດເອົາອາຄານທີ່ເມື່ອກ່ອນເຄີຍໃຊ້ເປັນບ່ອນຝຶກອົບຮົມ ແລະການສຶກສານັ້ນ ຕໍ່ມາໃນປີ 2020 ບໍລິສັດກໍ່ສ້າງຂອງຈີນ ກໍເຂົ້າໄປຄອບຄອງອາຄານດັ່ງກ່າວ ຂະນະທີ່ມີການກໍ່ສ້າງໂຮງຮຽນທີ່ໃຫ້ທຶນໂດຍລັດຖະບານຈີນຢູ່ຕໍ່ໜ້າກັນນັ້ນ ຫລັງຈາກມີການເຈລະຈາກັນ 12 ຮອບ ລະຫວ່າງເຈົ້າໜ້າທີ່ໂບດກັບເຈົ້າໜ້າທີ່ລັດຖະບານເປັນເວລາ 3 ເດືອນ ແຕ່ເດືອນມີນາ ຫາ ມິຖຸນາ 2021, ລັດຖະບານຈຶ່ງເອົາໜັງສືທີ່ສັນຍາວ່າ ຈະສົ່ງອາຄານນັ້ນຄືນໃຫ້ແກ່ໂບດ ຫລັງຈາກການກໍ່ສ້າງໂຮງຮຽນສຳເລັດ ລົງ ແຕ່ກໍບໍ່ໄດ້ບອກວັນເວລາອັນແນ່ນອນ ພ້ອມກັນນັ້ນ ໃນກົດໝາຍທີ່ຮຽກຮ້ອງໃຫ້ອົງການສາສະໜາຕ້ອງມີດິນເປັນຂອງຕົນເອງກວ້າງ 5,000 ຕາແມັດ ເພື່ອສ້າງໂບດ ຫລືວັດ ກໍຍັງເປັນຂໍ້ຈຳກັດໂດຍທາງອ້ອມຕໍ່ກຸ່ມສາສະໜາທີ່ມີສະມາຊິກໜ້ອຍ ແລະບໍ່ມີທຶນຮອນພຽງພໍເພື່ອຊື້ທີ່ດິນກວ້າງຂະໜາດນັ້ນ ຜູ້ນຳສາສະໜາເກືອບທຸກຄົນຂອງໂບດມື້ທີເຈັດຂອງພວກນັບຖືນິກາຍແອັດເວັນທິສ ຫລື Seventh-day Adventist Church ຊຶ່ງຜູ້ນັບຖືສາສະໜານີ້ສ່ວນໃຫຍ່ອາໄສຢູ່ເຂດໃນເມືອງນັ້ນ ບໍ່ສາມາດຊື້ທີ່ດິນໃຫ້ພໍຕາມຂໍ້ກຳນົດນີ້ໄດ້ ແລະສຳລັບໂບດທີ່ຢູ່ໃນນະຄອນຫລວງວຽງຈັນນັ້ນ ແມ່ນຕັ້ງຢູ່ເນື້ອທີ່ດິນພຽງ 3,300 ຕາແມັດເທົ່ານັ້ນ ໃນດ້ານການສ້າງນິຕິກໍາທີ່ກ່ຽວຂ້ອງກັບເສລີພາບ ແລະຄຸ້ມຄອງກິດຈະກໍາທາງ ສາສະໜານັ້ນ, ອີງຕາມອົງການສາສະໜາພຸດຕ່າງໆແລ້ວ, ພຸດທະສາສະນິກະ ຊົນທີ່ມີຊື່ສຽງໄດ້ເຮັດວຽກຮ່ວມກັບລັດຖະບານໃນການຮ່າງນິຕິກໍາ ເພື່ອຮັບປະ ກັນວ່າ ກົດໝາຍຕ່າງໆ ສະທ້ອນໃຫ້ເຫັນເຖິງບົດບາດຂອງສາສະໜາພຸດ ຢູ່ໃນ ວັດທະນະທໍາລາວ ສະນັ້ນ ນັກຮຽນທີ່ຖືສາສະໜາຄຣິສຕຽນ ຍັງສືບຕໍ່ເວົ້າວ່າ ເຂົາເຈົ້າຮູ້ສຶກບໍ່ສະບາຍໃຈ ທີ່ຖືກບັງຄັບໃຫ້ນົບໄຫວ້ພະເວລາໄປວັດສາສະໜາພຸດ ຊຶ່ງເປັນສ່ວນນຶ່ງຂອງຫລັກສູດສອນໃນໂຮງຮຽນຫລວງນັ້ນ ພ້ອມກັນນັ້ນ ໂບດ Seventh-day Adventist Church ຍັງສືບຕໍ່ເວົ້າວ່າ “ມີຂໍ້ບັງຄັບ ທາງກົດໝາຍທີ່ເຊື່ອງຊ້ອນ” ທີ່ຫ້າມພົນລະເມືອງທີ່ເປັນຊາວຄຣິສຕຽນບໍ່ໃຫ້ເປັນ ສະມາຊິກພັກປະຊາຊົນປະຕິວັດລາວ ເຈົ້າໜ້າທີ່ກະຊວງພາຍໃນ ຫລື MOHA ແລະ LFND ເວົ້າວ່າ ເຂົາເຈົ້າສືບຕໍ່ເດີນທາງໄປເບິ່ງ ບ່ອນທີ່ມີການລະເມີດສິດເສລີພາບ ໃນການນັບຖືສາສະໜາຫລາຍແຫ່ງ ແລະລາຍງານວ່າ ໄດ້ຊີ້ນຳໃຫ້ເຈົ້າໜ້າທີ່ທ້ອງຖິ່ນປະຕິດບັດຕາມນະໂຍບາຍຂອງລັດຖະບານ ແລະກົດໝາຍ ແຕ່ເນື່ອງຈາກມີງົບປະມານຈຳກັດ ແລະການປິດເມືອງໃນໄລຍະທີ່ມີການລະບາດຂອງໂຄວິດ-19 ແລະມາດຕະການປ້ອງກັນພະຍາດນີ້, MOHA ໂດຍໄດ້ຮັບທຶນສະໜັບສະໜຸນຈາກສະຖາບັນ ການພົວພັນກັນໃນໂລກ ຫຼື Global Engagement (IGE) ຊຶ່ງເປັນອົງການ ບໍ່ຂຶ້ນກັບລັດຖະບານທີ່ຕັ້ງຢູ່ໃນສະຫະລັດ ສາມາດຈັດການຝຶກອົບຮົມກ່ຽວກັບເສລີພາບທາງສາສະໜາໄດ້ຢູ່ໃນ 2 ແຂວງເທົ່ານັ້ນ ແທນທີ່ຈະເປັນ 4 ແຂວງໃນຈຳນວນທັງໝົດ 18 ແຂວງຂອງລາວ ດັ່ງທີ່ໄດ້ເຮັດມາໃນປີ 2018 ຫາ ປີ 2020 ສຳລັບດ້ານນະໂຍບາຍ ແລະການມີສ່ວນກ່ຽວຂ້ອງຂອງລັດຖະບານສະຫະລັດນັ້ນ ທາງສະຖານເອກອັກຄະລັດຖະທູດສະຫະລັດປະຈໍາລາວ ໄດ້ສືບຕໍ່ສະແຫວງຫາການສະໜັບສະໜຸນເສລີພາບໃນການນັບຖືສາສະໜາ ຈາກບັນດາເຈົ້າໜ້າທີ່ລາວ ນັບແຕ່ຂັ້ນສູນກາງຮອດຂັ້ນທ້ອງຖິ່ນທີ່ຮັບຜິດຊອບໃນການບັງຄັບໃຊ້ດຳລັດເລກທີ 315 ເພື່ອຮັບປະກັນວ່າການເຄື່ອນໄຫວຂອງລັດຖະບານ ສອດຄ່ອງກັບຂໍ້ຜູກພັນທີ່ມີຢູ່ໃນສົນທິສັນຍາສາກົນກ່ຽວກັບສິດທິຂອງພົນລະເມືອງ ແລະການເມືອງ ຫລື ICCPR ແລະເຄື່ອງມືດ້ານກົດໝາຍສາກົນອື່ນໆ ທີ່ລາວໄດ້ລົງນາມຮ່ວມນັ້ນ ເຈົ້າໜ້າທີ່ຂອງສະຖານທູດໄດ້ຍົກເອົາຂັ້ນຕອນຫຍຸ້ງຍາກໃນການຂໍລົງທະບຽນ, ການຈັດພິທີທາງສາສະໜາ ແລະການເດີນທາງເພື່ອຈຸດປະສົງທາງສາສະໜາ ແລະການລະເມີດທາງສະສະໜາທີ່ກ່າວມາຂ້າງເທິງນັ້ນມາສົນທະນາກັບເຈົ້າໜ້າທີ່ລັດຖະບານລາວ ທາງສະຖານທູດໄດ້ສືບຕໍ່ສົ່ງເສີມເສລີພາບດ້ານນີ້ ຢູ່ໜ້າເຟັສບຸກຂອງຕົນທີ່ມີຜູ້ຕິດຕາມຫລາຍກວ່າ 3 ແສນ 50 ພັນຄົນນັ້ນ ໃນເດືອນມັງກອນປີ 2021 ທາງສະຖານທູດໄດ້ສົ່ງຂໍ້ຄວາມຜ່ານເຟັສບຸກ ກ່ຽວກັບການຮັບຮູ້ວັນແຫ່ງສາສະໜາຂອງຊາດ ແລະຕໍ່ມາໃນເດືອນພຶດສະພາ ກໍໄດ້ເນັ້ນໃຫ້ເຫັນເຖິງຜົນສຳເລັດຂອງກອງທຶນເອກອັກຄະລັດຖະທູດສະຫະລັດໃນການຮັກສາວັດທະນະທຳ ຫລື US Ambassadors Fund for Cultural Preservation ເພື່ອປົກປັກຮັກສາໜັງສືໃບລານຂອງໜັງສືທຳບູຮານລາວ ທີ່ທ່ານຮັບຟັງໄປນັ້ນ ຄືພາກສຸດທ້າຍຂອງບົດລາຍງານກ່ຽວກັບເສລີພາບ ໃນ ການນັບຖືສາສະໜປະຈຳປີ 2021 ໃນພາກສ່ວນທີ່ກ່ຽວກັບລາວ ຂອງກະຊວງ ການຕ່າງປະເທດສະຫະລັດ